Aga Ragde triloogia... No ega hea Meretuul eksinudki, et see mulle sobida võiks:) Üsna kümnesse, ma ütleksin. Lühidalt teistele isutekitamiseks olgu öeldud, et lugu siis peaasjalikult kolmest vennast, üks koloriitsem kui teine kusjuures. Ja ma kujutlen mõnuga, milline huvitav  väljakutse autorile neid inimesi kokku ja lahti võtta. Seafarmer, matusebüroo omanik, ja Kopenhaagenisse juurte juurest pagenud aknadekoraator (värvikas homo veel peale selle). Ühest küljest on tähtsusetu pöörata liigset tähelepanu vennaste kutsevalikule, kuid raamatute lehekülgedest on arvestatav hulk pühendatud just argistele detailidele, töö üksikasjalikele kirjeldustele; nii üllatav,kui see ka ei ole, on seda koguni põnev lugeda, see haarab ikka lugeja üleni kõige selle sisse. Kui ma ei eksi, siis esimene  (meeldiv) ehmatus oligi, kui avastasin, et olen juba oma 30-40 lk lugenud detailseid kirjeldusi surnu ettevalmistusest, kogu tarviliku kola kirikusse transportimisest jms, ja mulle ei olnud sellest veel küllalt. Sigadega oli lugu üsna samasugune ning ega Kopenhaagenis resideeruv homopaar ka värvivaesem olnud.